**Trasek** on vuonna 1984 perustettu suomalainen sukupuolivähemmistöjä edustava potilas- ja ihmisoikeusjärjestö. Yhdistyksen mukaan sukupuolivähemmistöjen määritelmään sisältyvät transsukupuoliset, muunsukupuoliset, transvestiitit ja intersukupuoliset henkilöt.

Jäsenikseen Trasek hyväksyy sellaiset henkilöt, jotka hyväksyvät sekä yhdistyksen säännöt että sen tarkoituksen. Kannatusjäseniksi Trasek ei hyväksy ihmisiä, vaan ainoastaan yhdistyksiä sekä muita oikeuskelpoisia yhteisöjä, kuten säätiöitä, jotka haluavat tukea yhdistyksen tarkoitusta ja toimintaa. Trasek korostaa toivottavansa tervetulleeksi yhdistyksen jäseneksi myös sellaiset henkilöt, jotka eivät kuulu sukupuolivähemmistöön.

Yhdistyksen tarkoitus
---------------------

Yhdistyksen sääntöjen kohdassa 2 määrätään, että sen tarkoitus on:

* edistää sukupuolisen tasavertaisuuden toteutumista yhteiskunnassa
* muuttaa kaksinapaista sukupuolijärjestelmää
* puolustaa sukupuolen itsemääräämisoikeutta
* puolustaa sukupuolivähemmistöjen oikeuksia yhteiskunnassa
* valvoa ja edistää sukupuolivähemmistöjen oikeutta saada tarvitsemaansa hoitoa
* puuttua syrjintään, koota ja jakaa tietoa sekä auttaa sukupuolivähemmistöihin kuuluvia

Tarkoituksensa toteuttamiseksi yhdistyksellä on käytössään keinoja yhteiskunnalliseen päätöksentekoon vaikuttamisesta vapaa-ajan toiminnan järjestämiseen.

Yhdistyksen tavoitteet
----------------------

Tarkoituksensa lisäksi Trasek on julkaissut listan tavoitteistaan, joita on yhteensä 10. Yhdistys pyrkii saavuttamaan seuraavat oikeudet:

1. Oikeus sukupuoleen
2. Oikeus nimeen
3. Lisääntymisoikeus
4. Oikeus vanhemmuuteen
5. Parisuhteen loukkaamattomuus
6. Tasa-arvo ja yhdenvertaisuus
7. Syrjintäsuoja
8. Yksityisyyden suoja
9. Oikeus hyvään hoitoon
10. Itsemääräämisoikeus

Toiminta
--------

### Yleinen toiminta

Trasek toimii puhtaasti vapaaehtoisvoimin. Siitä huolimatta Trasek pystyy auttamaan jäseniään erityisesti sukupuolen moninaisuuteen liittyvissä kysymyksissä.*lähde?* Yleiseen toimintaan kuuluu muun muassa etävertaistukiryhmä, erilaiset koulutukset ja asiantuntijatehtävät erilaisille viranomaistahoille.

### Kampanjat ja aloitteet

Trasek on pitkään kampanjoinut niin sanotun translain muuttamisen puolesta ja osallistunut sekä järjestänyt useita kampanjoita ja aloitteita asian edistämiseksi.

#### Kuuluu kaikille

Kuuluu kaikille oli Trasekin ja Seta ry:n vuonna 2016 alkanut kampanja, jolla pyrittiin saamaan aikaan translain kattava muutos. Kampanjan tavoitteet olivat selkeät: hedelmättömyysvaatimus tulisi poistaa, diagnoosia transsukupuolisuudesta ei enää tarvittaisi, juridinen korjaus tulisi sallia alle 18-vuotiaille ja korjaus perustuu omalle ilmoitukselle. Yksi kampanjan lainsäädäntöön liittymätön tavoite oli yhdistää translain uudistusta kannattavia järjestöjä. Tavoite toteutui ainakin osin, sillä vuoteen 2018 mennessä järjestöjä oli liittynyt mukaan jo kymmenittäin, joukossa merkittäviä vaikuttajia kuten Ihmisoikeusliitto. Tästä huolimatta kampanja ei kyennyt saamaan aikaan translain muutosta, joka siirtyi seuraavalle hallitukselle.

#### #translaki2019

26.4.2019 Trasek käynnisti #translaki2019 -kampanjan, pyrkimyksenään vaikuttaa hallitusohjelmaan siten, että se sisältäisi translain uudistuksen ja että uudistus sisältäisi hedelmättömyysvaatimuksen poiston, lääketieteellisen diagnoosin vaatimuksen poiston sekä sukupuolen korjaamisen muuttamisen omaan ilmoitukseen perustuvaksi. Kampanjan tavoitteissa oli merkittävä muutos aiempaan, sillä sukupuolen juridisen vahvistamisen ikärajan laskua 18 vuodesta ei enää sisällytetty kampanjaan, toisin kuin esimerkiksi Kuuluu kaikille -aloitteessa. #translaki2019 -kampanjaa toteutti viestintätoimisto Miltton, joka tarjosi osaamisensa yhdistyksen käyttöön maksutta. Kampanjan voidaan katsoa onnistuneen hyvin, sillä sen tavoitteista ainoastaan ilmoitukseen perustuva korjausmenettely ei päätynyt Rinteen hallituksen ohjelmaan, josta tuli myöhemmin Trasekin tavoitteiden osalta muuttumattomana Marinin hallituksen ohjelma. Trasek kuitenkin pettyi hallitusohjelmaan, erityisesti täysi-ikäisyysvaatimuksen säilyttämiseen, jota vastaan se oli jättänyt kampanjoimatta.

### Muu toiminta

Kampanjoiden ja aloitteiden lisäksi Trasek järjestää vuosittain transihmisille oman voimavaraleirin ja yhdistyksen sisällä toimiva intersukupuolisten henkilöiden is-ryhmä järjestää voimavaraleirin intersukupuolisille henkilöille. Leiriensä lisäksi Trasek on mukana vuosittaisen TransHelsinki-tapahtuman järjestämisessä.

Lähteet
-------

1. ↑  Yhdistyksen säännöt *Trasek ry*.  9.3.2011. Viitattu 5.7.2022.
2. ↑  Käsitteitä *Trasek ry*.  9.3.2011. Viitattu 27.1.2022.
3. 1 2  Yhdistyksen säännöt *Trasek ry*.  9.3.2011. Viitattu 27.1.2022.
4. 1 2  Jäsenyys / Toiminta *Trasek ry*.  9.3.2011. Viitattu 27.1.2022.
5. ↑  Tavoitteet *Trasek ry*.  11.3.2011. Viitattu 27.1.2022.
6. ↑  Kuuluu kaikille -translakikampanja | Seta ry *seta.fi*.  8.8.2018. Viitattu 27.1.2022.
7. ↑  Ihmisoikeusliitto on mukana Kuuluu kaikille -translakikampanjassa *Ihmisoikeusliitto*.  28.2.2018. Viitattu 27.1.2022.
8. 1 2  Trasek käynnistää #translaki2019-kampanjan translakiuudistuksen puolesta *trasek.fi*.  26.4.2019. Viitattu 27.1.2022.
9. ↑  Hallitusohjelma *Valtioneuvosto*.  Arkistoitu 13.3.2022. Viitattu 27.1.2022.
10. ↑  Asiantuntijat ja järjestöt huolissaan translasten oikeuksista: "On todella surullista, että heidät on unohdettu" *mtvuutiset.fi*.  12.7.2019. Viitattu 27.1.2022.

Aiheesta muualla
----------------

* Trasek ry:n kotisivut